b"\n_START_ARTICLE_\nBomba (gastronomia)\n_START_PARAGRAPH_\nLa bomba \xc3\xa9s una tapa que consisteix en una bola de patata bullida d'una mida propera al puny d'una m\xc3\xa0 adulta, farcida amb sofregit de carn picada (normalment de porc i/o vedella), arrebossada i fregida en oli. S'acompanya amb allioli, salsa brava o alguna altra salsa picant (per exemple, feta amb caiena)._NEWLINE_S'atribueix el seu origen als bars de la Barceloneta a mitjans del segle XX; concretament a la Cova Fumada. Al principi es comercialitzava com una croqueta m\xc3\xa9s en 4 versions: sola, amb allioli, amb salsa picant o mig amb allioli i mig amb salsa picant. Un client en provar-ne una va exclamar que era \xc2\xabla bomba\xc2\xbb (perqu\xc3\xa8 era deliciosa o b\xc3\xa9 perqu\xc3\xa8 era molt picant, com si explot\xc3\xa9s a la boca) i arran d'aix\xc3\xb2 va rebre aquest nom."